**ศึกษาความผิดเกี่ยวกับเพศเปรียบเทียบระหว่างกฎหมายไทยกับกฎหมายอิสลาม**

**นางสาวเมวดี ศรีวิเชียร, อาจารย์ที่ปรึกษาอาจารย์ชื่นชีวิน ยิ้มเฟือง[[1]](#footnote-1)**

**นักศึกษาระดับปริญญาตรี สาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา**

**สาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา**

**E-mail:** [**momay\_mayvadee@hotmail.com**](mailto:momay_mayvadee@hotmail.com)

**บทคัดย่อ**

ปัจจุบันปัญหาการกระทำความผิดฐานข่มขืนกระทำชำเรานั้นได้ทวีความรุนแรงมากขึ้น รวมถึงปริมาณคดีที่เพิ่มมากขึ้นในทุกยุคทุกสมัย จะเห็นได้ว่าการกระทำความผิดฐานข่มขืนกระทำชำเราสร้างความเสียหายให้แก่ผู้เสียหายทั้งร่างกาย จิตใจ และเสียงชื่อ ดังนั้นในทุกประเทศ ทุกศาสนา และทุกวัฒนธรรม จึงถือได้ว่าการกระทำความผิดฐานข่มขืนกระทำชำเรานั้นเป็นความผิดร้ายแรง และเป็นการกระทำความผิดตามประมวลกฎหมายอาญาไทยซึ่งมีความแตกต่างจากกฎหมายอิสลาม หรือกฎหมายชารีอะห์ ดังนี้ การกระทำความผิดฐานข่มขืนกระทำชำเราตามกฎหมายอาญาไทย คือ การกระทำใดๆ เพื่อสนองความใคร่ของตน โดยการใช้อวัยวะเพศสอดใส่กับอวัยวะเพศ ทวารหนัก หรือช่องปากของผู้อื่น และการที่ชายข่มขืนชายซึ่งเป็นเพศเดียวกันนั้น ก็เป็นการกระทำความผิดฐานข่มขืนกระทำชำเรา แต่แตกต่างจากหญิงข่มขืนหญิงซึ่งเป็นเพศเดียวกันที่มีความผิดฐานอนาจารเพียงเท่านั้น และในกรณีสามีข่มขืนภรรยาโดยชอบด้วยกฎหมายนั้นเป็นความผิดฐานข่มขืนกระทำชำเรา ซึ่งการกระทำความผิดฐานข่มขืนกระทำชำเราตามกฎหมายอิสลาม คือ การกระทำผิดซินา เป็นการกระทำใดๆ ที่กระทำต่ออวัยวะเพศหญิง โดยมีเจตนาร้าย ที่ถือว่าเป็นการจงใจกระทำความผิด และการกระทำความผิดในเพศเดียวกันไม่ว่าจะเป็นชายและชาย หญิงและหญิงร่วมประเวณี ก็ถือว่าการกระทำความผิดฐานการกระทำชำเรา แต่สามีภรรยาโดยชอบด้วยกฎหมาย ไม่ถือว่าเป็นความผิด ซินา ไม่ว่าจะยินยอมหรือไม่ก็ตาม

งานวิจัยฉบับนี้จึงมุ่งเน้นที่จะศึกษาถึงหลักเกณฑ์ เปรียบเทียบ ลักษณะของการกระทำความผิดเกี่ยวกับเพศ และวัตถุประสงค์เพื่อเป็นการเปรียบเทียบความผิดเกี่ยวกับเพศตามกฎหมายไทยกับกฎหมายอิสลาม หรือกฎหมายชารีอะห์ทั้งนี้เพื่อศึกษาข้อดี ข้อเสีย และแนวทางปรับปรุงแก้ไขกฎหมายไทย ให้สอดคล้องกับสภาพทางสังคม เศรษฐกิจ และวัฒนธรรมของไทยต่อไทย

**คำสำคัญ :** ข่มขืนกระทำชำเรา, กฎหมายชารีอะห์, กระทำผิดซินา

**บทนำ**

ความผิดเกี่ยวกับเพศนั้นในปัจจุบันประเทศไทยมีปัญหาอาชญากรรมความผิดเกี่ยวกับเพศค่อนข้างมาก ในขณะที่ความผิดเกี่ยวกับเพศนั้นถือได้ว่าเป็นความผิดที่กระทบต่อความรู้สึกของประชาชนเป็นอย่างมาก รวมทั้งยังทำให้เสื่อมเสียต่อร่างกายและสภาพจิตใจกับผู้เสียหายอีกด้วย และยังเป็นสาเหตุที่ทำให้สถาบันครอบครัวได้รับผลกระทบในด้านความมั่นคง ชื่อเสียง ที่จะเป็นปัญญาภายใครอบครัวต่อไปอีก ดังเช่นว่านี้บทบัญญัติกฎหมายไทยที่เกี่ยวกับความผิดทางเพศนั้น จึงเป็นบทบัญญัติที่ถือว่ามีความสำคัญในทุกสังคม ทุกวัฒนธรรมและทุกศาสนา นอกจากนี้กฎหมายไทยเองก็ได้มีการแก้ไขเปลี่ยนแปลงกฎหมายหลายฉบับ เพราะเนื่องจากคดีที่มีความความเกี่ยวกับเพศในฐานข่มขืนกระทำชำเรามีเพิ่มมากขึ้นในปัจจุบัน และมีแนวโน้มที่คดีและข้อกฎหมายจะมีความซับซ้อนเพิ่มมากขึ้น ไม่ว่าจะเป็นการรักร่วมเพศในลักษณะต่างๆ ทั้งชายรักชาย และหญิงรักหญิง ความผิดเกี่ยวกับเพศในปัจจุบันจึงเป็นที่น่าสนใจของประชาชน เพราะในปัจจุบันนี้ในเรื่องเกี่ยวกับเพศดังกล่าวเป็นเรื่องใกล้ตัวของประชาชนในสังคมมากขึ้น รวมถึงการกระทำที่เป็นความผิดเกี่ยวกับเพศนั้นยังมีความรุนแรงเพิ่มขึ้นตามลำดับ ส่วนใหญ่มักเกิดขึ้นกับเด็กที่ยังไม่บรรลุนิติภาวะโดยที่ตัวผู้เสียหายจะยินยอมหรือไม่ก็ตาม นอกจากนี้อายุของผู้ถูกกระทำยังเป็นปัจจัยสำคัญอีกประการหนึ่ง ทั้งขณะ ที่ถูกล่วงละเมิดผู้ถูกกระทำนั้นอยู่ในช่วงระหว่างอายุเท่าไหร่ และมีแนวโน้มว่าจะเพิ่มสูงขึ้น

ทั้งนี้ในปัจจุบันสังคมไทย ก็ได้มีการคุกคามทางเพศหลากหลายรูปแบบไม่ใช่เพียงแค่ชายและหญิงเท่านั้น ถึงแม้ว่าพระราชบัญญัติว่าด้วยกฎหมายเกี่ยวกับเพศได้กำหนดถึงลักษณะของความผิดเกี่ยวกับเพศต่างดังเช่น การข่มขืนกระทำชำเรา เมื่อก่อนกำหนดแต่เพียงว่า “ชายใด” นั้นแสดงให้เห็นว่ากฎหมายไทยตระหนักถึงผู้กระทำผิดที่เป็นเพศชายเท่านั้นที่จะสามารถทำความผิดได้ หรือการพาไปเพื่ออนาจาร หรือการโทรมหญิง เป็นต้น แต่ทั้งนั้นบทลงโทษ ก็มีความรุนแรงถึงขั้นประหารชีวิต ถ้าจำเลยรับสารภาพ เป็นประโยชน์แก่คดี ศาลก็พิจารณาลดโทษลงกึ่งหนึ่ง เป็นจำคุกตลอดชีวิต จำคุก 50 ปี ตามลำดับมูลเหตุคดีนั้น แต่ในปัจจุบันนี้ความผิดเกี่ยวกับเพศนั้นได้เปลี่ยนไปแล้ว เนื่องจากสามารถเกิดกับ หญิงกระทำต่อชาย หรือเพศเดียวกันก็ได้ ตามตัวบทของกฎหมายที่บอกว่า “ผู้ใด” นั้นจึงแสดงให้เห็นว่ากฎหมายไทยได้มีการพัฒนาให้เหมาะสมกับยุคสมัยนั้นๆ เพื่อลดความไม่เสมอภาคในสังคม แต่ก็ส่งผลให้มีการละเมิดสิทธิที่เพิ่มทวีคูณขึ้นเนื่องจากมีปัจจัยหลายประการที่มีผลกระทบต่อสภาวะทางอารมณ์ดังเช่น ปัจจุบันเป็นยุคของเทคโนโลยี โซเชียลมีเดีย ยูทูป อินสตราแกรม และการมีสื่อลามกอยู่ในอินเทอร์เน็ตเป็นจำนวนมาก เป็นต้น รวมถึงประชาชนคนไทยปัจจุบัน ใช้สื่อเทคโนโลยีที่ไม่เหมาะสม ปรับตัวไม่ทันถึงความทันสมัย อย่างเช่นการลงรูปภาพหรือวีดีโอที่อนาจาร การพิมพ์ข้อความที่ไม่เหมาะสม ไม่คำนึงถึงความปลอดภัยของตนเอง เป็นที่ล่อตาล่อใจของบุคคลผู้ไม่หวังดี และกลายมาเป็นสาเหตุของการกระทำความผิด จึงเป็นข้อสันนิษฐานว่า กฎหมายไทยยังไม่มีความน่าเกรงกลัวว่าด้วยกฎหมายเกี่ยวกับเพศแต่อย่างใด ทั้งนี้ในประเทศไทยก็มีประชากรจำนวนมากที่นับถือศาสนาอิสลาม โดยเฉพาะทางภาคใต้ของประเทศไทย ซึ่งในศาสนาอิสลามก็ได้มีกฎหมายที่ใช้บังคับเป็นของตนเอง โดยได้รับอิทธิพลมาจาก คำสอนศาสนาอิสลาม และเป็นคำสอนที่เคร่งครัด เมื่อผู้ที่นับถือศาสนาอิสลามและศาสนาพุทธต่างเป็นคนไทย ได้อยู่อาศัยและมีวัฒนธรรมทางสังคมที่ใกล้ชิดกัน จึงมีความจำเป็นที่จะต้องศึกษาการกระทำความผิดตามกฎหมายอิสลามเปรียบเทียบกับกฎหมายไทย ซึ่งประเทศไทยนั้นก็ได้มีการแก้ไขเปลี่ยนแปลงกฎหมายอยู่เสมอมาในแต่ละปีรวมถึงการปรับเปลี่ยนเพิ่มอัตราโทษที่แม้ว่าจะยังคงมีช่องว่างอยู่ค่อนข้างมากพอสมควร เหตุนี้กฎหมายไทยนั้นจึงยังไม่ตอบโจทย์ตามเจตนารมของกฎหมายที่จะคุ้มครองบุคคลในความผิดเกี่ยวกับเพศได้ เช่นนั้นการนำตัวบทกฎหมายไทยที่มีการแก้ไขเปลี่ยนแปลงล่าสุดมาเปรียบเทียบกับกฎหมายอิสลาม ทั้งการบังคับใช้ และการกำหนดระวางโทษ กฎหมายไทยได้มีการกำหนดความผิดเกี่ยวกับเพศเพิ่มสูงขึ้นจากเดิม และมีการแก้ไขกฎหมายเกี่ยวกับเพศหลายครั้ง ไม่ว่าจะเป็นบุคคลเพศเดียวกัน หรือต่างเพศก็ตาม โดยมีการกำหนดโทษไว้อย่างสูง ส่วนกฎหมายอิสลาม หรือกฎหมายชารีอะห์นั้น มีบทลงโทษที่หนัก เพราะในศาสนาอิสลาม มีความเคร่งครัดในเรื่องการใช้ชีวิตประจำวัน การละหมาด การถือศีล และโดยเฉพาะเกี่ยวกับเพศเป็นเรื่องที่ทางศาสนาได้ให้ความสำคัญเป็นอันดับต้น เนื่องจากการกระทำเกี่ยวกับเพศบางอย่างถือเป็นสิ่งต้องห้ามของศาสนาอิสลาม ในเรื่องประเพณีและวัฒนธรรมความผิดเกี่ยวกับเพศที่มีอยู่แล้ว

งานวิจัยฉบับนี้ ผู้วิจัยมุ่งเน้นที่จะศึกษาถึงลักษณะ หลักเกณฑ์ บทลงโทษและการเปรียบเทียบ ของกฎหมายไทย ที่ระบุไว้ในประมวลกฎหมายอาญาว่าด้วย ความผิดเกี่ยวกับเพศกับกฎหมายอิสลามหรือกฎหมายชารีอะห์ ที่ระบุไว้ใน ซินา (ความผิดฐานผิดประเวณี) ว่ากฎหมายไทยที่เกี่ยวกับเพศควรจะไปแนวทิศทางใด เพื่อทราบถึงหลักเกณฑ์ แนวทางการตีความ การบังคับใช้กฎหมาย และการกำหนดโทษในความผิดเกี่ยวกับเพศตามกฎหมายไทยเปรียบเทียบกฎหมายอิสลาม หรือกฎหมายชารีอะห์ และนำข้อดี ข้อเสีย มาเสนอแนะแนวทางในการแก้ไขกฎหมายให้สอดคล้องกับสถานการณ์ในปัจจุบัน

**วัตถุประสงค์ของการวิจัย**

1. เพื่อต้องการเปรียบเทียบถึงลักษณะ หลักเกณฑ์ บทลงโทษของแต่ละกฎหมายเป็นอย่างไรในระหว่างกฎหมายไทย กับกฎหมายอิสลาม ว่าด้วยความผิดเกี่ยวกับเพศ

2. เพื่อเสนอแนะแนวทางในการแก้ไขกฎหมายไทยที่ว่าด้วยความผิดเกี่ยวกับเพศ ให้สอดคล้องกับสถานการณ์ในปัจจุบัน

**ขอบเขตการวิจัย**

เป็นการเปรียบเทียบกฎหมายไทยกับกฎหมายอิสลาม หรือกฎหมายชารีอะห์ ว่ากฎหมายความผิดเกี่ยวกับเพศทั้งสองฉบับ ว่ามีการตราขึ้นมาในรูปแบบใด มีการกำหนดอัตราโทษแตกต่างหรือเหมือนกันหรือไม่อย่างไร โดยที่กฎหมายไทยระบุไว้ในประมวลกฎหมายอาญา ลักษณะ 9 ว่าด้วยความผิดเกี่ยวกับเพศ ส่วนกฎหมายอิสลามหรือเรียกอีกอย่างหนึ่งว่า กฎหมายชารีอะห์ ที่ว่าด้วย ความผิดซินา (ความผิดฐานผิดประเวณี)

**การทบทวนวรรณกรรม**

การวิจัยศึกษาความผิดเกี่ยวกับเพศเปรียบเทียบระหว่างกฎหมายไทยกับกฎหมายอิสลาม หรือกฎหมายชารีอะห์ โดยมีเอกสารที่เกี่ยวข้องดังต่อไปนี้

การข่มขืน หมายถึง การกระทำใดๆ ที่กระทำโดยคนคนหนึ่งหรือหลายคน ต่ออีกคนหนึ่งโดยปราศจากความยินยอม โดยเป็นผลมาจากการขู่เข็ญหรือใช้กำลังคุกคาม หรือจากการที่ผู้ถูกกระทำ ไร้ความสามารถในการป้องกันตัวเอง

การกระทำชำเรา หมายถึง การกระทำเพื่อสนองความใคร่ของผู้กระทำโดยการใช้อวัยวะเพศล่วงล้ำต่ออวัยวะเพศ ทวารหนัก หรือช่องปากของผู้ถูกกระทำโดยที่ผู้กระทำไม่ยินยอม

การร่วมประเวณี หมายถึง การร่วมเพศตามธรรมชาติ เฉพาะชายและหญิง

ใช้กำลังประทุษร้าย หมายถึง การประทุษร้ายแก่ร่างกายหรือจิตใจ ไม่ว่าจะเป็นการใช้กำลัง หรือกระทำด้วยวิธีใดก็ตามซึ่งเป็นเหตุที่ให้ผู้ถูกกระทำไม่สามารถขัดขืนได้

โทษสำหรับการกระทำความผิดฐานข่มขืนกระทำชำเราโดยประเทศไทยกำหนดโทษสำหรับการกระทำความผิดฐานข่มขืนกระทำชำเราไว้หนัก และกระทำความผิดฐานอนาจารที่ได้ทำโดยทำให้ผู้ถูกกระทำเข้าใจว่า ผู้กระทำมีอาวุธปืน หรือวัตถุระเบิดผู้กระทำต้องรับโทษหนักขึ้น (มาตรา 276 วรรคสอง มาตรา 277 วรรคสาม มาตรา 278 วรรคสามและมาตรา 279 วรรคหก)

มีการแก้ไขระวางโทษขั้นต่ำของฐานความผิดฐานข่มขืนกระทำชำเราเด็ก มาตรา 277 วรรคหนึ่งจาก “จำคุกตั้งแต่ 4 ปีถึง 20 ปี และปรับตั้งแต่ 80,000 ถึง 400,000 บาท”เป็น“จำคุกตั้งแต่ 5 ปีถึง 20 ปี และปรับตั้งแต่ 100,000 ถึง 400,000 บาท”เนื่องจากการข่มขืนกระทำเราเด็กควรมีการกำหนดระวางโทษหนักกว่า การข่มขืนกระทำชำเราบุคคลตามาตรา 277 เพื่อเป็นการยับยั้งผู้กระทำความผิดไม่ให้กระทำต่อเด็ก ที่ไม่สามารถปกกันตนเองได้ เหมือนกับผู้ใหญ่

การกำหนดเพิ่มเติมให้การกระทำความผิดฐานข่มขืนกระทำชำเราเด็กและอนาจารเด็กอายุไม่เกิน 13 ปีต้องรับโทษหนักขึ้น (มาตรา 277 วรรคสอง, มาตรา 279 วรรคสอง)

มีการเพิ่มการกำหนดโทษจำคุกตลอดชีวิตในมาตรา 280 (1) กรณีการกระทำความผิดฐานอนาจารบุคคลตามมาตรา 278 หรือฐานอนาจารเด็กตามมาตรา 279 ซึ่งเป็นเหตุให้ผู้ถูกกระทำได้รับอันตรายสาหัส เนื่องจากได้มีการกำหนดความผิดฐานอนาจารโดยการล่วงล้ำอวัยวะเพศหรือทวารหนักของผู้อื่นด้วยวัตถุอื่นใดซึ่งเป็นการกระทำที่มีลักษณะร้ายแรง จึงสมควรเพิ่มโทษจำคุกตลอดชีวิตในมาตรา 280 (1) ที่เป็นเหตุฉกรรจ์ให้ได้สัดส่วนกัน และเพื่อให้ศาลใช้ดุลพินิจในการกำหนดบทลงโทษได้อย่างเหมาะสมกับข้อเท็จจริงใน การกระทำความผิดแต่ละกรณี

กำหนดให้ความผิดฐานข่มขืนกระทำชำเราเป็นความผิดอาญาแผ่นดินที่ยอมความไม่ได้ เนื่องจากเป็นอาชญากรรมร้ายแรงที่เป็นภัยของสังคมและเป็นการทำร้ายทั้งร่างกายและจิตใจของผู้ถูกกระทำ เว้นแต่เป็นการกระทำระหว่างคู่สมรสเพื่อรักษาความสัมพันธ์ในครอบครัว โดยการกระทำความผิดจะต้องไม่เกิดต่อหน้าธารกำนัล หรือไม่เป็นเหตุให้ผู้ถูกกระทำได้รับอันตรายสาหัสหรือถึงแก่ความตาย ถึงจะสามารถยอมความได้ และกำหนดให้ความผิดฐานอนาจารโดยการล่วงล้ำอวัยวะเพศหรือทวารหนักซึ่งมีลักษณะร้ายแรงเทียบเท่าการข่มขืนกระทำชำเรา ไม่ให้เป็นความผิดอันยอมความได้ด้วยเช่นกัน โดยยกเว้นกรณีการกระทำระหว่างคู่สมรส ที่ไม่เกิดต่อหน้าธารกำนัล หรือไม่เป็นเหตุให้ผู้ถูกกระทำได้รับอันตรายสาหัสหรือถึงแก่ความตาย เช่นเดียวกัน ทั้งนี้เป็นไปตามมาตรา 281

กำหนดเพิ่มเติมจากเดิมในมาตรา 285 ให้การกระทำความผิดเกี่ยวกับเพศแก่บุพการี พี่น้องร่วมบิดามารดา หรือร่วมแต่บิดาหรือมารดา ญาติสืบสายโลหิต และผู้อยู่ภายใต้อำนาจด้วยประการอื่นใด ผู้กระทำต้องรับโทษหนักขึ้น เนื่องจากการกระทำความผิดเกี่ยวกับเพศแก่บุคคลดังกล่าว เป็นเรื่องที่ขัดต่อศีลธรรม ที่ผู้กระทำความผิดควรต้องรับโทษหนักขึ้น

กำหนดให้การกระทำความผิดเกี่ยวกับเพศแก่บุคคลซึ่งไม่สามารถปกป้องตนเองได้เนื่องจาก เป็นผู้ทุพพลภาพ ผู้มีจิตบกพร่อง โรคจิต หรือจิตฟั่นเฟือน คนป่วยเจ็บ คนชรา สตรีมีครรภ์ หรือผู้ซึ่งอยู่ในภาวะ ไม่สามารถรู้ผิดชอบ ผู้กระทำต้องรับโทษหนักขึ้นกว่าที่บัญญัติไว้สำหรับความผิดนั้นๆ 1 ใน 3 ตามมาตรา 285/2 เพื่อเป็นการคุ้มครองบุคคลที่ไม่สามารถปกป้องตนเองได้ ซึ่งผู้กระทำความผิดมีโอกาสกระทำความผิดสำเร็จได้ง่ายกว่าการกระทำต่อบุคคลปกติที่สามารถปกป้องตนเองได้

**กฎหมายอาญาอิสลาม**

คำนิยามการผิดประเวณีคือ การสอดอวัยวะเพศชายที่เป็นมุสลิมมีสติสัมปชัญญะบรรลุศาสนภาวะ และรู้ว่าสิ่งที่ทำอยู่นั้นเป็นสิ่งที่อิสลามต้องห้ามที่อาศัยรัฐอิสลามเข้าไปในอวัยวะเพศหญิงโดยมิได้มีความสัมพันธ์กันฉันสามีภรรยา ซึ่งแม้เป็นจะเป็นวิธีปกติธรรมชาติแต่ก็เป็นที่ต้องห้ามทางกฎหมาย (ชะชีอะฮฺ) ซินา หมายถึงการมีเพศสัมพันธ์ด้วยความยินยอมระหว่างชายหญิงที่มิได้สมรสกันตามกฎหมาย ลิวาฏ (การร่วมสังวาสทางทวารหนัก) ถือเป็นการล่วงผิดประเวณีที่ศาสนาห้าม โดยท่านเราะสูล กล่าวว่า เมื่อผู้ชายมีความสัมพันธ์กับผู้ชาย ก็เท่ากับทั้งสองเป็นผู้ผิดประเวณี

**บทลงโทษสำหรับผู้กระทำผิดประเวณี**

ในระยะแรกอิสลามกำหนดบทลงโทษสำหรับผู้กระทำผิดประเวณีคือ การกักขังผู้กระทำความผิด ในบริเวณบ้าน หรืออาจลงโทษโดยใช้คำพูดด่าว่าและประณามอย่างรุนแรง การลงโทษดังกล่าว มีวัตถุประสงค์เพื่อให้ผู้กระทำความผิดเกิดความละอายใจในสิ่งที่ตนได้กระทำไป หากกระทำนั้นเป็นการกระทำต้องห้าม ที่ร้ายแรงของกฎหมายอิสลาม หรือกฎหมายชารีอะห์ก็มีการกำหนดระวางโทษไว้อย่างสูง คือ การประหารชีวิต โดยการปาหินจนผู้กระทำผิดถึงแก่ความตาย

**วิธีดำเนินการวิจัย**

การวิจัยเปรียบเทียบอัตราโทษตามกฎหมายไทยกับกฎหมายอิสลาม เรียกอีกอย่างหนึ่งว่า กฎหมายชารีอะห์ ซึ่งเป็นการเรียนรู้การเปรียบเทียบอัตราโทษของกฎหมายทั้งสองฉบับ โดยมุ้งเน้นไปในรูปแบบ ของการเทียบตัวบทและหลักกฎหมายอิสลาม ซึ่งเรียกอีกอย่างหนึ่งว่า กฎหมายชารีอะห์ ที่ระบุไว้ใน ซินา (ความผิดฐานผิดประเวณี) ซึ่งกฎหมายไทยที่ระบุไว้ในประมวลกฎหมายอาญา ลักษณะ 9 ว่าด้วยความผิดเกี่ยวกับเพศ เป็นการศึกษาวิจัยเชิงคุณภาพ ซึ่งดำเนินการวิจัยเชิงเอกสาร

1. ประชากรและกลุ่มตัวอย่าง

การวิจัยดังกล่าวนี้เป็นการศึกษาวิจัยโดยการวิเคราะห์จากเอกสาร จึงไม่ได้ระบุประชาชนกรและกลุ่มตัวอย่าง

2. เครื่องมือที่ใช้ในการวิจัย

การวิจัยดังกล่าวนี้ เป็นการวิจัยทางเอกสาร โดยศึกษาค้นคว้าจากแหล่งข้อมูลจากเอกสารต่างๆ ที่เกี่ยวข้องกับความผิดเกี่ยวเพศทั้งกฎหมายไทยและกฎหมายอิสลาม หรือกฎหมายชารีอะห์ ได้แก่ กฎหมาย ตำรา และเอกสารต่างๆ ที่เผยแพร่ทางอินเทอร์เน็ต เพื่อนำมาเป็นพื้นฐานความรู้ในการวิเคราะห์ เปรียบเทียบข้อมูลที่ได้มาให้เกิดความรู้ใหม่ต่อไป

3. การเก็บรวบรวมข้อมูล

ผู้วิจัยเก็บรวบรวมเอกสารข้อมูลจากแหล่งข้อมูลต่างๆ จากแหล่งที่มาหลายหลาก รวมถึงเอกสารทางวิชาการอื่นๆ ที่เกี่ยวข้องเนื้อหาที่ผู้ทำวิจัยสนใจ ประกอบด้วยตำรา ข้อมูลเอกสารต่างๆ ที่เผยแพร่ทางอินเทอร์เน็ต

4. การวิเคราะห์ข้อมูล

ผู้วิจัยได้นำข้อมูลที่ได้จากการศึกษาและค้นคว้าเอกสารทางวิชาการต่างๆ โดยการวิเคราะห์ และเปรียบเทียบ ซึ่งเป็นการวิเคราะห์ข้อมูลโดยใช้การวิเคราะห์เนื้อหา เพื่อสรุปประเด็นสำคัญๆ ดังต่อไปนี้

4.1 หลักเกณฑ์ และรูปแบบของตัวบทกฎหมาย

4.2 เทียบอัตราโทษของกฎหมาย

4.3 ความแตกต่างของกฎเกณฑ์ และเนื้อหา

**ประโยชน์ที่คาดว่าจะได้รับ**

1. ทำให้ทราบถึงหลักเกณฑ์ แนวทางการตีความ การบังคับใช้กฎหมาย และการกำหนดโทษ ในความผิดเกี่ยวกับเพศตามกฎหมายไทยเปรียบเทียบกฎหมายอิสลาม หรือกฎหมายชารีอะห์

2. ทำให้สามารถเสนอแนะแนวทางในการแก้ไขกฎหมายให้สอดคล้องกับสถานการณ์ในปัจจุบัน

**ผลการวิจัย**

กฎหมายไทยในความผิดเกี่ยวกับเพศซึ่งบัญญัติไว้ในประมวลกฎหมายอาญาว่าด้วยความผิดเกี่ยวเพศนั้น เกี่ยวกับความผิดฐานข่มขืนกระทำชำเรา หมายถึงการกระทำใดๆ เพื่อสนองความใคร่ของตน โดยการใช้อวัยวะเพศกระทำต่ออวัยวะเพศ ทวารหนัก หรือช่องปากของผู้อื่น อันถือเป็นการใช้กำลังประทุษร้าย ทำให้ผู้อื่นไม่สามารถขัดขืนได้ตามประมวลกฎหมายอาญามาตรา 1 (18) ซึ่งเป็นการทำให้ผู้อื่นได้รับความเสียหายแก่ร่างกาย หรือจิตใจ ซึ่งผู้ถูกกระทำไม่ยินยอมที่จะร่วมประเวณี ไม่ว่าจะเป็นการขู่เข่น หรือใช้อาวุธใดๆ ในการกระทำความผิดนั้น ทำให้ผู้อื่นมีความเสียหายในการกระทำดังกล่าว ไม่รวมการใช้วัตถุอื่นใดกระทำต่ออวัยวะเพศของผู้อื่น แต่จะถือเป็นอนาจารร้ายแรงที่มีโทษเทียบเท่ากับการข่มขืนกระทำชำเราแทน การอนาจารนี้เป็นการล่วงล้ำเข้าไปในอวัยวะเพศของผู้อื่น โดยการสอดใส่ หรือถูไถโดยการใช้นิ้ว หรืออุปกรณ์ใดๆ กระทำต่ออวัยวะผู้อื่น หรือใช้กำลังประทุษร้าย เพื่อให้ผู้อื่นไม่ขัดขืนตามประมวลกฎหมายอาญามาตรา 278 ส่วนในกรณีที่กฎหมายอาญาได้มีการแก้ไขหรือเปลี่ยนบทบัญญัติว่าด้วยความผิดเกี่ยวกับเพศ ในปี พ.ศ. 2562 ซึ่งได้มีการแก้ไขเพิ่มเติมในเรื่องของเพศเดียวกันข่มขืนกันได้หรือไม่ และสามีข่มขืนภรรยาได้หรือไม่ ดังตัวอย่างลักษณะความผิดที่กล่าวต่อไปนี้

- ชายข่มขืนชาย ผิดฐานข่มขืนกระทำเรา เนื่องจากกระทำใดๆ ที่กระทำต่อทวารหนักของผู้อื่น การกระทำดังกล่าว ได้สอดใส่อวัยวะเพศกับทวารหนักของผู้อื่น และได้ใช้กำลังประทุษร้ายตามประมวลกฎหมายอาญา มาตรา 276 (อัตราโทษคือ จำคุกตั้งแต่สี่ปีถึงยี่สิบปี หรือปรับตั้งแต่แปดหมื่นบาทถึงสี่แสนบาท)

- หญิงข่มขืนหญิง ผิดฐานอนาจารร้ายแรงที่มีความผิดเทียบเท่าความผิดฐานข่มขืนกระทำชำเรา เป็นเพียงการใช้นิ้วถูไถ หรืออุปกรณ์ใด ซึ่งไม่ได้กระทำกับอวัยวะเพศต่ออวัยวะเพศด้วยกัน หากเป็นการใช้กำลังประทุษร้าย อันเป็นเหตุที่ผู้อื่นไม่สามารถขัดขืนได้ เพื่อสนองความใคร่ของตนตามประมวลกฎหมายอาญามาตรา 278 (อัตราโทษคือ จำคุกไม่เกินสิบปี หรือปรับไม่เกินสองแสนบาทหรือทั้งจำทั้งปรับ)

- ส่วนในกรณีสามีข่มขืนภรรยา ถือว่าเป็นความผิดฐานข่มขืนกระทำชำเรา แต่การกระทำดังกล่าวสามารถยอมความได้ ตามประมวลกฎหมายอาญามาตรา 281 ถ้ามิได้กระทำต่อหน้าธารกำนัลหรือไม่เป็นเหตุให้ผู้ถูกกระทำได้รับอันตรายสาหัส หรือถึงแก่ความตาย เนื่องจากเป็นความผิดฐานข่มขืนระหว่างสามีภรรยา ที่อยู่กินกันฉันสามีภรรยา ศาลจะให้รับโทษน้อยกว่าโทษที่กฎหมายกำหนดไว้เพียงใดก็ได้ ในกรณีที่มีคำพิพากษา ให้ลงโทษจำคุก คู่สมรสฝ่ายใดฝ่ายหนึ่งประสงค์จะฟ้องหย่า สามารถกระทำได้โดยการแจ้งให้ศาลทราบตามประมวลกฎหมายอาญามาตรา 276 วรรค 4

กฎหมายอาญาไทยว่าด้วยความผิดเกี่ยวกับเพศ ได้กำหนดบทลงโทษในการข่มขืนไว้มี 3 กรณี ดังนี้

1. กรณีเป็นเด็ก

- เด็กที่อายุไม่เกิน 15 ปี ต้องโทษจำคุกตั้งแต่ 5 – 20 ปี และปรับตั้งแต่ 100,000 – 400,000 บาท

- เด็กที่อายุไม่เกิน 13 ปี ต้องโทษจำคุกตั้งแต่ 7 – 20 ปี และปรับตั้งแต่ 140,000 – 400,000 บาท

- ทำให้ผู้ถูกกระทำเข้าใจว่ามีอาวุธอื่นใด หรือวัตถุระเบิด ต้องโทษจำคุกตั้งแต่ 10 – 20 ปี และปรับตั้งแต่ 200,000 – 400,000 บาท

- กระทำโดยมีอาวุธอื่นใด หรือวัตถุระเบิด ต้องโทษจำคุกตั้งแต่ 15 – 20 ปี และปรับตั้งแต่ 300,000 – 400,000 บาท

2. กรณีของบุคคลทั่วไป

- ข่มขืน ต้องโทษจำคุกตั้งแต่ 4 – 20 ปี และปรับตั้งแต่ 80,000 – 400,000 บาท

- ข่มขืน ทำให้ผู้ถูกกระทำเข้าใจว่ามีอาวุธอื่นใด หรือวัตถุระเบิด ต้องโทษจำคุกตั้งแต่ 7 – 20 ปี และปรับตั้งแต่ 140,000 – 400,000 บาท

-ข่มขืน โดยมีอาวุธอื่นใด หรือวัตถุระเบิด ต้องโทษจำคุกตั้งแต่ 15 – 20 ปี และปรับตั้งแต่ 300,000 – 400,000 บาท

3. กรณีอื่นๆ

- ข่มขืน ทำให้ผู้ถูกกระทำได้รับอันตรายสาหัส ต้องโทษจำคุกตั้งแต่ 15 – 20 ปี และปรับตั้งแต่ 300,000 – 400,000 บาท

- ข่มขืน ทำให้ผู้ถูกกระทำถึงแก่ความตาย ต้องโทษจำคุก ตลอดชีวิตหรือประหารชีวิต

กฎหมายอิสลามลักษณะอาญาว่าด้วยเรื่องความผิดซินา หมายความว่าความผิดฐานผิดประเวณี ซึ่งหมายถึงการกระทำใดๆ ที่กระทำต่ออวัยวะเพศหญิงนั้น โดยนำอวัยวะเพศชายล่วงล้ำเข้าไปในอวัยเพศหญิงโดยมีเจตนาร้าย ที่ถือลักษณะว่าเป็นการจงใจกระทำความผิด และการกระทำนั้นผู้กระทำย่อมรู้อยู่แล้วว่า เป็นการกระทำที่ต้องห้ามของศาสนาอิสลาม ผิดต่อประเพณีและวัฒนธรรม ไม่ว่าจะยินยอมหรือไม่ก็ตามที่ชาวมุสลิมต้องยึดถือปฏิบัติ ในการร่วมประเวณีนั้นให้หมายความรวมถึงคู่สมรสของตนและบุคคลอื่นที่ไม่ใช่คู่สมรสของตน เนื่องจากจะร่วมประเวณีกับหญิงใดได้ก็ต่อเมื่อหญิงนั้นเป็นคู่สมรสของชายนั้นตามกฎหมายอิสลาม ความผิดลักษณะนี้เป็นความผิดเกี่ยวกับเพศของกฎหมายอิสลาม หรือกฎหมายชารีอะห์ เนื่องจากกฎหมายอิสลามเป็นกฎหมายที่ยึดหลักในการให้ความสำคัญกับธรรมชาติของมนุษย์

- ตามกฎหมายอิสลามกำหนดให้ชายเท่านั้นที่เป็นผู้กระทำความผิดฐานข่มขืนกระทำชำเราหญิง โดยไม่มีบทบัญญัติให้หญิงเป็นผู้กระทำความผิดฐานกระทำชำเราชาย ส่วนในกรณีที่หญิงร่วมประเวณีกับหญิง รวมทั้งชายร่วมประเวณีกับชายนั้นเป็นการมีเพศสัมพันธ์ระหว่างหญิงกับหญิง และชายกับชาย ซึ่งการกระทำเช่นว่านี้เป็นการกระทำที่ถือว่าเป็นบาปอย่างหนึ่งและเป็นสิ่งต้องห้าม เมื่อหญิงใดได้ล่วงล้ำหญิงอีกฝ่ายหนึ่งและชายใดได้ล่วงล้ำชายอีกฝ่ายหนึ่ง โดยมีการกล่าวไว้ว่า “ผู้ชายห้ามมองส่วนที่เป็นอวัยวะห้ามมองของผู้ชาย และผู้หญิงห้ามมองที่เป็นอวัยวะห้ามมองของผู้หญิง” ถือว่าเป็นความผิดซินา หรือที่เรียกว่าความผิดฐานผิดประเวณี การกำหนดระวางโทษนั้นจะต้องลงโทษ โดยการตะอฺชีร (การลงโทษเชิงตักเตือนและสั่งสอน) นั้นตามความเหมาะสมของผู้กระทำผิดข้อต้องห้าม

- สามีร่วมประเวณีภรรยาต้องเป็นคู่สมรสที่ถูกต้องตามกฎหมายอิสลามโดยการผ่านพิธีนิกะห์ (พิธีการแต่งงาน) จึงจะไม่มีความผิดฐานซินา ดังนั้นสามีข่มขืนภรรยาจึงไม่เป็นความผิดตามกฎหมายอิสลาม ซึ่งแตกต่างกฎหมายอาญาที่กำหนดให้การข่มขืนกระทำชำเราแม้เป็นสามีภรรยากันก็เป็นความผิดกฎหมาย

ซึ่งกฎหมายอิสลาม หรือกฎหมายชารีอะห์จะเป็นบทลงโทษสำหรับผู้กระทำผิดประเวณี ในกรณีสำหรับผู้กระทำผิดประเวณีที่ยังไม่ได้สมรสบทลงโทษฮัดของความผิดซินาสำหรับผู้ที่ยังมิได้สมรสนั้น คือการโบยจำนวนหนึ่งร้อยที และเนรเทศเป็นเวลาหนึ่งปี จะมีโทษสถานเบากว่าสำหรับผู้กระทำความผิดประเวณี ที่สมรสแล้ว ไม่ว่าจะเป็นชายหรือหญิงมีโทษเท่ากันกับบทลงโทษสำหรับผู้กระทำผิดซินา ซึ่งสมรสแล้ว อัรรอจญ์มฺ กล่าวคือการขว้างปาด้วยก้อนหินจนกระทั่งตาย

ดังนั้นกฎหมายไทยและกฎหมายอิสลามหรือกฎหมายชารีอะห์นั้น จะมีความแตกต่างกันอย่างเห็นได้ชัด ในเรื่องของการกำหนดบทลงโทษของผู้กระทำความผิดที่สูงขึ้นลักษณะของความผิด หลักเกณฑ์ในการตัดสินมูลความผิด และส่งผลให้มีความรุนแรงเพิ่มขึ้นด้วยเช่นกัน ตัวบทกฎหมายมีการแบ่งโทษที่แตกต่างกันตามมูลความผิดและมีเจตนารมที่แตกต่างกันของกฎหมายนั้น ดังนี้จึงเห็นว่าบทลงโทษตามประมวลกฎหมายอาญาของไทยมีความหลากหลายจำแนกการลงโทษของแต่มูลเหตุความผิด ตามอายุ ตามลักษณะ และการกำหนดบทลงโทษที่ต่างกันสูงสุดคือประหารชีวิต ต่ำที่สุดคือการเสียค่าปรับ จึงเป็นการการกำหนดบทลงโทษที่แตกต่างกับหรือหนักกว่ากฎหมายอิสลาม หรือกฎหมายชารีอะห์

**อภิปรายผลการวิจัย**

ผลที่ได้จากเปรียบเทียบความผิดเกี่ยวกับเพศระหว่างกฎหมายไทยกับกฎหมายอิสลาม หรือกฎหมายชารีอะห์นั้น ในส่วนของกฎหมายไทยที่ความผิดเกี่ยวกับเพศจะเห็นได้ว่า กฎหมายของไทยได้มีการแก้ไขเปลี่ยนแปลงจำนวนหลายฉบับ โดยการให้คำนิยามกฎหมายดังกล่าวที่แคบลง เช่น ความผิดฐานข่มขืนกระทำชำเราเป็นการกระทำใดๆ กระทำต่ออวัยวะเพศ ทวารหนัก หรือช่องปากเพียงเท่านั้น เพื่อสนองความใคร่ของผู้กระทำเองด้วย รวมถึงได้ใช้กำลังประทุษร้าย หรือมีอุปกรณ์อื่นใดกระทำให้ผู้เสียหายยินยอมจึงจะเป็นความผิดฐานข่มขืนกระทำชำเรา ส่วนกรณีที่ใช้นิ้วหรืออุปกรณ์อื่นใดทางเพศ ล่วงล้ำเข้าไปในอวัยวะเพศนั้น ถือว่าเป็นความผิดฐานอนาจาร แต่ไม่ถือว่าเป็นความผิดฐานข่มขืน นอกจากนี้กฎหมายไทยยังมีอัตราโทษ ที่เพิ่มขึ้น โดยวินิจฉัยความผิดของผู้กระทำว่าได้กระทำความผิดไว้เพียงใด เพราะเนื่องจากโทษของกฎหมายไทยที่ว่าด้วยความผิดเกี่ยวกับเพศนั้น ได้กล่าวถึงว่าหากเป็นกระทำความผิดฐานข่มขืนกระทำชำเรา ให้ผู้เสียหายได้รับอันตรายสาหัส หรือเสียชีวิต อัตราโทษดังกล่าวก็จะสูงขึ้นตามลำดับ แต่กฎหมายไทยไม่เคร่งครัดในเรื่องของการที่จะจัดการกับปัญหาความผิดดังกล่าวได้เหมาะสม

การที่กฎหมายไทยเกี่ยวกับเพศมีการเพิ่มอัตราโทษประหารขึ้นนั้น ไม่ถือเป็นการแก้ปัญหาได้ตรงจุด เนื่องจากทำให้ผู้เสียหายอาจจะมีอัตราในการเสียชีวิตที่เพิ่มมากขึ้น เพราะเหตุการณ์ฆ่าปิดปาก เพื่อต้องการหนีความผิดที่ก่อ เมื่อผู้กระทำความผิดไม่เกรงกลัวต่อกฎหมาย เพราะประเทศไทยมิได้บังคับใช้กฎหมายอย่างเคร่งครัด เพื่อให้ผู้กระทำความผิดรู้สำนึกและไม่กลับมาก่อเหตุอีกครั้งหนึ่ง

ดังเช่นกรณีผู้เสียหายได้มาแจ้งความต่อเจ้าหน้าที่ตำรวจ เจ้าพนักงานก็ไม่ตระหนักถึงความเดือดร้อนของผู้เสียหายมากพอสมควร ในบางคดีก็ได้มีการใช้เวลาที่นานเกินเหตุ หรือผู้เสียหายเป็นผู้ทำการหาเบาะแส และติดตามผลคดีด้วยตัวเอง เช่นนี้กฎหมายเกี่ยวกับเพศที่ยังมิได้เพิ่มอัตราโทษสูงขึ้น จึงเป็นหน้าที่ ของหน่วยงานที่เกี่ยวข้องในการให้ความดูแลและเอาใจใส่ต่อผู้เสียหายมากกว่าเดิม

ในส่วนของกฎหมายอิสลาม หรือกฎหมายชารีอะห์ เป็นกฎหมายใช้บังคับที่ครอบคลุมถึงทุกชนชั้น ซึ่งทำให้ทุกคนได้รับความยุติธรรมเท่าเทียมกันตระหนักถึงประชาชนอย่างแท้จริง ไม่ว่าโทษจะหนัก หรือทารุณกรรมก็ตาม และในความผิดลหุโทษ ก็จำต้องรับผิดในสถานหนักซึ่งเป็นเหตุให้ผู้คนที่อยู่ภายใต้กฎหมายอิสลามไม่กลับมากระทำความผิดซ้ำ ถือเป็นเหตุที่ทำให้ความผิดเกี่ยวกับเพศนั้นไม่เกิดขึ้นอีกครั้ง ดังที่กล่าวมาข้างต้นได้แสดงที่มาของความแตกต่างระหว่างกฎหมายไทยและกฎหมายอิสลามถึงการบังคับใช้ การลงโทษ ลักษณะ หลักเกณฑ์ที่มิได้เป็นเพียงการเพิ่มโทษในการที่จะทำให้บุคคลเกรงกลัวต่อกฎหมาย

ดังนั้นจึงเห็นได้ว่ากฎหมายอิสลามได้บังคับใช้มานานกว่า 1,400 ปี และไม่มีการแก้ไข หรือเปลี่ยนแปลงใดๆ เนื่องจากศาสนาอิสลามถือว่ากฎหมายของพระเจ้าที่มีความสมบูรณ์แบบที่สุดแล้ว ถึงแม้ว่ายุคสมัยจะเปลี่ยนแปลงไปตามกาลเวลา แต่บทบัญญัติก็ยังคงสอดคล้องกับช่วงเวลาที่ผ่านมา สิ่งที่บุคคลในศาสนาอิสลามถือเป็นแบบอย่างนั้นซึ่งถือเป็นประโยชน์ต่อชาวมุสลิมทุกคน และข้อห้ามของบุคคล ในศาสนาอิสลามก็ต่างเป็นสิ่งที่ทำให้เกิดโทษแก่ชาวมุสลิมเมื่อได้กระทำความผิดทั้งสิ้น

เช่นนี้กฎหมายที่มนุษย์สร้างขึ้นในยุคสมัยหนึ่งก็อาจจะใช้ได้เพียงแค่ในช่วงเวลานั้น แต่เมื่อสังคมได้มีความก้าวหน้าเพิ่มมากขึ้นตามยุคสมัยต่างๆ จึงทำให้ต้องมีการปรับเปลี่ยนแก้ไขกฎหมายเพื่อให้กฎหมายนั้น มีความครอบคลุมตามกาลเวลาที่แตกต่างกัน เหตุนี้จะเห็นได้ว่ากฎหมายอิสลามนั้นครอบคลุมมากกว่ากฎหมายไทย เพราะบทบัญญัติของกฎหมายอิสลาม หรือกฎหมายชารีอะห์ที่ยังคงมีอยู่และไม่เปลี่ยนแปลงตลอดทุกยุคทุกสมัย สามารถใช้ร่วมกันได้แม้ว่าการใช้ชีวิตในแต่ล่ะยุคสมัยจะมีการเปลี่ยนแปลงไปอย่างไร ก็ตาม เมื่อกฎหมายที่ดีและน่าเชื่อถือก็คือกฎหมายที่ไม่ควรจะมีการแก้ไขเปลี่ยนแปลงบ่อยครั้งจนอาจจะทำให้ผู้คนสับสนในข้อกฎหมายดังกล่าว และไม่เข้าใจถึงผลที่ตามมาจากการกระทำความผิด หรือกระทำผิดแล้วกฎหมายก็ไม่สามารถทำให้รู้สำนึกผิดชอบได้

**ข้อเสนอแนะ**

1. ควรมีบทลงโทษกับผู้กระทำผิดซ้ำ โดยให้มีโทษหนักขึ้นมากว่าเดิม เพราะเนื่องจากผู้กระทำไม่เกรงกลัวต่อกฎหมาย

2. ไม่ควรเพิ่มอัตราโทษประหารชีวิต เพราะการเพิ่มโทษประหารชีวิตนั้นไม่ใช่การแก้ปัญหาอย่างแท้จริงตามเจตนารมของกฎหมายไทย ควรกำหนดถึงผลที่จะตามมาจากการกระทำความผิด ให้ผู้ที่กระทำความผิดรู้สึกผิดในการที่ตนได้ทำลง แต่จะไม่กลับมาทำซ้ำอีกครั้ง

3. ควรตระหนักถึงประชาชนให้มากกว่านี้สำหรับผู้ที่รับผิดชอบ ตำรวจ อัยการ รวมถึงชั้นศาล ทุกคนย่อมมีสิทธิที่เท่าเทียมกันทุกคน ดังกฎหมายอิสลามที่ตระหนักถึงประชาชนแท้จริง เพื่อให้กฎหมายไทยนั้นได้เกิดความเสมอภาค เสถียรภาพ ในการนำบทกฎหมายมาบังคับใช้กับสังคมไทยต่อไป

**เอกสารอ้างอิง**

ผู้ช่วยศาสตราจารย์ ดร.สุลัยมาน ดอเลาะและดร. ญาดุลฮัก มิ่งสมร(2557), กฎหมายอิสลามลักษณะอาญา, บันลือการพิมพ์ 298 ถนนสาครมงคล 2 อำเภอหาดใหญ่ จังหวัดสงขลา 90110

ดร.มุฮำหมัดซากี เจ๊ะหะ(2555), กฎหมายอาญาอิสลาม, พิมพ์ครั้งที่ 2, ศูนย์หนังสืออิสลาม: บริษัท ออฟเซ็ท จำกัด

ดร.เกียรติขจร วัจนะสวัสดิ์ (2557), กฎหมายอาญา ภาคความผิด เล่ม 2, พิมพ์ครั้งที่ 6, บริษัท กรุงสยาม พับลิชชิ่ง จำกัด

อาจารย์มัสลัน มาหะมะ.(2015).บทลงโทษในอิสลาม.สืบค้นเมื่อ 5 กรกฎาคม2562, จากhttp://www.islammore.com/view/1039

อาลี เสือสมิง.(2561).เรื่องบทลงโทษต่างๆ.สืบค้นเมื่อ 2 กรกฎาคม 2562, จากhttp://al-fiqh1.blogspot.com/p/blog-page\_37.html

นูรฮายาตี สะอิ.(2011).บทลงโทษในอิสลาม.สืบค้นเมื่อ 4 กรกฎาคม 2562, จากhttp://mawinekin.blogspot.com/2011/04/3-6-1-2-3-4-5-6-1.html

ดร.ธนกฤต วรธนัชชากุล.(2562).การแก้ไขประมวลกฎหมายอาญาเรื่องความผิดเกี่ยวกับเพศ.สืบค้นเมื่อ 16 กรกฎาคม 2562, จาก https://www.isranews.org/isranews/77129-law-77129.html

มุหัมมัด บิน อิบรอฮีม อัตตุวัยญิรีย์.(2015).บทลงโทษการผิดประเวณี.สืบค้นเมื่อ 1 สิงหาคม 2562, จาก <http://www.islammore.com/view/2216>

Matichon Online.(2019).ป.อาญาใหม่บังคับใช้วันนี้ เพิ่มผิดข่มขืนอนาจาร โทษหนักกระทำต่อเหยื่อ-ถ่ายคลิป.สืบค้นเมื่อ 24 สิงหาคม 2562, จากhttps://www.matichon.co.th/local/crime/nEws\_

154220

PPTV Online.(2562).เปิดโทษกฎหมายใหม่ “ความผิดทางเพศ” เพิ่มโทษ ข่มขืน.สืบค้นเมื่อ 1 สิงหาคม 2562, จากhttps://www.pptvhd36.com/news/%E0%B8%9B%E0%B8%A3%E0%B8%B0%

E0%B9%80%E0%B8%94%E0%B9%87%E0%B8%99%E0%B8%A3%E0%B9%89%E0%B8%AD%E0%B8%99/103768

ปกป้อง ศรีสนิท.(2019).การแก้ไขประมวลกฎหมายอาญาเรื่องเพศ: ความหมายใหม่และโทษใหม่ของการข่มขืนกระทำชำเรา.สืบค้นเมื่อ 3 สิงหาคม 2562, จากhttps://www.the101.world/rape-in-thai-law

Mango Zero Exclusive.(2562).พาไปดูกฎหมายข่มขืนฉบับใหม่ 2562 บังคับใช้ตั้งแต่วันนี้เป็นต่อไป.สืบค้นเมื่อ 2 สิงหาคม 2562, จาก <https://today.line.me/th/pc/article/%E0%B8>%9E%E0%B

8%B2%E0%B9%84%E0%B8%9B%E0%B8%94%E0%B8%B9%E0%B8%81%E0%B8%8E%E0%B8%AB%E0%B8%A1%E0%B8%B2%E0%B8%A2%E0%B8%82%E0%B9%88%E0%B8%A1%E0%B8%82%E0%B8%B7%E0%B8%99%E0%B8%89%E0%B8%9A%E0%B8%B1%E0%B8%9A%E0%B9%83%E0%B8%AB%E0%B8%A1%E0%B9%88+2562+%E0%B8%9A%E0%B8%B1%E0%B8%87%E0%B8%84%E0%B8%B1%E0%B8%9A%E0%B9%83%E0%B8%8A%E0%B9%89%E0%B8%95%E0%B8%B1%E0%B9%89%E0%B8%87%E0%B9%81%E0%B8%95%E0%B9%88%E0%B8%A7%E0%B8%B1%E0%B8%99%E0%B8%99%E0%B8%B5%E0%B9%89%E0%B9%80%E0%B8%9B%E0%B9%87%E0%B8%99%E0%B8%95%E0%B9%89%E0%B8%99%E0%B9%84%E0%B8%9B-aYqv1G

1. บทความนี้นักศึกษาได้ทำแต่เพียงผู้เดียว [↑](#footnote-ref-1)